Ego Galterus, Dei gratia Lingonensis episcopus, notum facio tam futuris quam presentibus quod quemdam hominem meum Petrum videlicet de Foro, qui cecus est, ob remedium anime mee et parentum meorum, fratribus militie Templi libere dedi, et tenementum suum sine retentione aliqua, et in perpetuum possidendum concessi. Et ut hoc ratum et firmum deinceps habeatur, sigilli mei auctoritate munio, et testium adnotatione confirmo. Testes sunt: Garnerius et Girardus de Montissalione, Lingonensis archidiaconus; Hugo de Riveria, Lingonensis archidiaconus et cancellarius, per cujus manum data est; Belinus, capellanus meus; Symon de Claromonte; Rodulfus Saissete; Symon, miles; Durannus; Guido, camerarius meus, et alii famuli mei. Actum anno ab incarnatione Domini M°C°LX° nono.